บลจ.กสิกรแจกปันผล3กองหุ้นกว่า300ล.
บลจ.กสิกรไทย ปันผล 3 กองทุนหุ้นรวมกว่า 300 ล้านบาท แนะถือกองปันผลรับผลตอบแทนระหว่างทาง
3 ส.ค. 2554

บลจ.กสิกรไทย ปันผล 3 กองทุนหุ้นรวมกว่า 300 ล้านบาท แนะถือกองปันผลรับผลตอบแทนระหว่างทาง 
น.ส.ยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บริษัทเตรียมจ่ายเงินปันผลให้กับผู้ถือหน่วยลงทุนที่มีชื่อในสมุดทะเบียนเวลา 8.00 น. ของวันที่ 1 ส.ค.2554 จำนวน 3 กองทุน ได้แก่ กองทุนเปิดเค หุ้นปันผล (K-VALUE) จ่ายปันผลสำหรับผลการดำเนินการตั้งแต่  1 ก.พ.-31 ก.ค.2554  ในอัตรา 0.40 บาทต่อหน่วย   
กองทุนเปิดรวงข้าว 2 (RKF2) และ กองทุนเปิดรวงข้าว 4 (RKF4) สำหรับผลการดำเนินงานตั้งแต่วันที่ 1 ส.ค.2553 -31 ก.ค.2554 ในอัตรา 2.00 บาท ต่อหน่วย และ 1.00 บาท ต่อหน่วย ตามลำดับ โดยกำหนดจ่ายเงินปันผลร้อมกันในวันที่ 15 ส.ค.นี้ รวม 3 กองทุนจ่ายเงินปันผลรวมกว่า 300 ล้านบาท
น.ส.ยุพาวดี กล่าวว่า ทั้ง 3 กองทุน มีผลการดำเนินงานที่โดนเด่นมาก ยิ่งเมื่อเทียบกับอัตราผลตอบแทนของเงินปันผลโดยเฉลี่ยของตลาดหลักทรัพย์แห่งประเทศไทย ณ สิ้นเดือนก.ค.2554 อยู่ที่ 3.45% ในขณะที่กองทุน RKF2  RKF4 และ K-VALUEมีอัตราเงินปันผลสูงถึง 15.40 % 12.94% และ 5.87% ตามลำดับ และจ่ายปันผลมาอย่างต่อเนื่อง ล่าสุดจ่ายปันผลไปเมื่อเดือนก.พ.2554  โดยกองทุน RKF2 จ่ายปันผลมาแล้ว 20 ครั้ง รวม 15.94 บาท  RKF4 จ่ายปันผลมาแล้ว 14 ครั้ง รวม 6.69 บาท และ K-VALUE จ่ายปันผลทั้งสิ้น 14 ครั้ง รวม 6.67 บาท
“การที่ตลาดหุ้นมีความผันผวนสูง ผู้ลงทุนที่ไม่มีเวลาหรือไม่มีความชำนาญเพียงพอที่จะจับจังหวะการขายคืนด้วยตนเอง ทำให้พลาดโอกาสในการทำกำไร ดังนั้นหากลงทุนในกองทุนที่มีนโยบายการจ่ายเงินปันผล ก็เท่ากับช่วยล็อกผลกำไรส่วนหนึ่งออกมาระหว่างทางที่ลงทุนนั่นเอง” น.ส.ยุพาวดี กล่าว